Αρχή φόρμας

**ΘΕΜΑ :** Κατάργηση ένστασης

Ημ/νία υποβολής ***08/03/2022***

**Ερώτηση**

Σύμφωνα με την ισχύουσα νομοθεσία, από την 01-03-2022 καταργήθηκε η ένσταση στις διαδικασίες απευθείας ανάθεσης του άρθρου 118 του ν. 4412/2016, ανεξαρτήτως χρηματικού ορίου αυτής (30.000,00 ή 60.000,00 ευρώ, ανά περίπτωση) και οι σχετικές διαφορές, για τις εν λόγω διαδικασίες, υπόκεινται μόνο σε δικαστική προστασία ενώπιον του αρμόδιου Διοικητικού Εφετείου, σύμφωνα με τα ειδικότερα οριζόμενα στην παρ. 1 του άρθρου 127. Η απόφαση Δημάρχου για την ανάθεση έργου π/υ από 30.000 ευρώ έως 60.000 ευρώ κοινοποιείται στους συμμετέχοντες μέσω ΕΣΗΔΗΣ. Για πόσο χρονικό διάστημα πρέπει να αναμείνει ο Δήμος από την κοινοποίηση αυτή μέχρι την πρόσκληση για την υπογραφή σύμβασης; Σας ευχαριστώ.

Με τις διατάξεις του άρθρου 55 Ν.4782/2021 (ΦΕΚ Α` 36) τροποποιείται το άρθρο 127, σύμφωνα με το οποίο, προβλεπόταν η άσκηση ένστασης για συμβάσεις έως του ποσού των 60.000 ευρώ ενώπιον της αναθέτουσας αρχής.

(ΠΡΟΣΟΧΗ: `**Εναρξη ισχύος** (σύμφωνα με το άρθρο 142 παρ.1ε του αυτού νόμου, όπως τροποποιήθηκε με το άρθρο 57 Ν.4825/2021,ΦΕΚ Α 157) **από  1η.3.2022**).

Δεδομένης της αύξησης του ανώτατου ορίου (30.000 ευρώ για προμήθειες – γενικές υπηρεσίες, εκπόνησης μελετών και παροχής τεχνικών και λοιπών συναφών επιστημονικών υπηρεσιών και 60.000 ευρώ για έργα και υπηρεσίες των αρ. 107 επ.) έως του οποίου δύναται να γίνει χρήση της διαδικασίας απευθείας ανάθεσης, προβλέπεται πλέον μόνο η δικαστική προστασία των θιγόμενων οικονομικών φορέων, με τα βοηθήματα της άσκησης αναστολής εκτέλεσης και της αίτησης ακύρωσης πράξης ή παράλειψης της αναθέτουσας αρχής, ενώπιον του Διοικητικού Εφετείου της έδρας αυτής, το οποίο και αποφαίνεται αμετακλήτως, χωρίς να επιτρέπεται η προηγούμενη άσκηση άλλης ειδικής ή ενδικοφανούς διοικητικής προσφυγής.

Σύμφωνα με την **αιτιολογική έκθεση**, με τον τρόπο αυτό επιδιώκεται η **περαιτέρω σύντμηση του χρόνου για την ανάθεση των συμβάσεων με εκτιμώμενη αξία ίση ή μικρότερη από τα χρηματικά όρια της απευθείας ανάθεσης**.

**Ερμηνεία**

Με την εισαγωγή των εν λόγω διατάξεων, ο Νομοθέτης θέλησε να εισάγει την δικαστική προστασία των υποψηφίων οικονομικών φορέων. Σημειωτέον ότι η εν λόγω διαδικασία προσομοιάζει με αυτή του ανοιχτού διαγωνισμού, κατά την οποία προσβάλλεται η Απόφαση κατακύρωσης (που αποτελεί την τελευταία πράξη) μέσω της άσκησης των προβλεπόμενων ενδικοφανών και ένδικων βοηθημάτων για διασφάλιση της αποτελεσματικής τους προστασίας κατά την έννοια των άρ. 360 (προδικαστική προσφυγή στην ΑΕΠΠ) και 372.  Η περίοδος αυτή της αναμονής (από την κατακύρωση της Σύμβασης μέχρι την σύναψή της) είναι γνωστή στο ερωπαϊκό δίκαιο ως standstill, η παραβίαση δε της υποχρέωσης αναμονής και η εσπευσμένη και παρά τον νόμο σύναψη της Σύμβασης δεν εμποδίζουν – κατά πάγια νομολογία – το αρμόδιο δικαστήριο να εξετάσει και να ακυρώσει πράξεις του διαγωνισμού. Επομένως, τυχόν εσπευσμένη κοινοποίηση (ή γνωστοποίηση) στον ανάδοχο της κατακυρωτικής Απόφασης, δεν μπορεί να θεωρηθεί ως σύναψη της Σύμβασης, αν δεν ολοκληρωθούν οι διαδικασίες και δεν συγκοινοποιηθεί η πρόσκληση προς τον ανάδοχο για την υπογραφή της Σύμβασης (ΣτΕ 745/2005).

Τούτων δοθέντων και δεδομένων των οριζομένων στο (τροποποιημένο) άρθρο 127, **ο Δήμαρχος οφείλει να αναμείνει την αμετάκλητη Απόφαση  του Διοικητικού Εφετείου της έδρας.**

Ως προς τις συνέπειες σχετικής παράλειψης, θα αναφέραμε ότι σύμφωνα με τις διατάξεις των Άρ. 197 & 198 του Αστικού Κώδικα (που ισχύουν συμπληρωματικά προς τις διατάξεις της Νομοθεσίας Εκτέλεσης Δημοσίων Έργων), όταν προκύπτει παράνομη πράξη ή παράλειψη οργάνου του Δημοσίου ή ΝΠΔΔ κατά την διαδικασία ανάθεσης Σύμβασης γεννάται υποχρέωση αποζημίωσης προς αποκατάστασης της ζημιάς που υπέστη το αναίτιο μέρος.

Εξάλλου προβλέπεται η κήρυξη ακυρότητας της συναφθείσας Σύμβασης στην περίπτωση μη τήρησης της υποχρέωσης αναστολής της σύναψης (standstill) για όσο διάστημα οι ενδιαφερόμενοι είχαν προθεσμία να προσβάλλουν πράξεις της Αναθέτουσας Αρχής. Στις περιπτώσεις αυτές  η κήρυξη της Σύμβασης ως άκυρης έχει ως αποτέλεσμα την αναδρομική ακυρότητά της και οι αξιώσεις των μερών διέπονται από τις διατάξεις περί αδικαιολόγητου πλουτισμού.

Τέλος φόρμας